# Több mint 2 millió keresés a Virtuális Munkaerőpiac Portálon

A munkaügyi szervezet 2013 júliusában indította el új szolgáltatását, a Virtuális Munkaerőpiac Portált (VMP, <http://vmp.munka.hu>). Az online felület elsődleges célja, hogy segítse az álláskeresők és a munkáltatók egymásra találását: a VMP ingyenes lehetőséget kínál az álláskeresőknek önéletrajzuk feltöltésére, valamint a munkaadóknak, hogy kényelmesen, online módon jelentsék be állásajánlataikat.

Az ingyenes felhasználáson felül a rendszer egyik legnagyobb előnye a hitelesség: a VMP-n megjelenő állásokat és önéletrajzokat a munkaügyi szervezet szakemberei ellenőrzik.

Az első év tapasztalatai azt mutatják, hogy – szinte az összes európai országhoz hasonlóan – hazánkban is szükség és igény van a foglalkoztatási szolgálat által fenntartott online álláskereső felületre. A Portálon jelenleg több mint 40 000 önéletrajz és 16 000 állásajánlat érhető el, naponta 1 000 látogató használja a különböző funkciókat. Az indulás óta eltelt időszakban a VMP-n keresztül több mint 2 millió keresést indítottak a felhasználók az állásajánlatok között.

A Virtuális Munkaerőpiac Portál egyik kiemelt jelentőségű szolgáltatása az állásbejelentés, amelynek révén a munkáltatók úgy adhatják le munkaerő-igényüket, hogy ahhoz nem szükséges a munkaügyi kirendeltségen való megjelenés. Az online csatornán bejelentett állások ugyanolyan adattartalommal bírnak, mint a papíron vagy személyesen rögzítettek, amennyiben a munkáltató kéri a közvetítést, akkor pedig teljes mértékben beépülnek a kirendeltségi álláskínálatba is.

A VMP fejlesztése folyamatos. A jelenlegi szakasz célja, hogy azon álláskeresők és munkáltatók is tudják használni a Portált, akik jelenleg még nem állnak kapcsolatban a munkaügyi szervezettel. Ezen fejlesztés révén a VMP reményeink szerint a hazai online állásközvetítő piac egyik legerősebb szereplőjévé válhat.